Ma' liema kumpaniji kkonkludejtu ftehimiet dwar il-vaċċini kontra l-COVID-19? L-UE irriżervat 2.3 biljun doża, abbażi tal-ftehimiet ma sitt kumpaniji differenti: Barra minn hekk, il-Kummissjoni kkonkludiet diskussjonijiet ma' Novavax, dwar volum sa 200 miljun doża, u ma' Valneva, għal volum sa 60 miljun doża. Il-Kummissjoni approvat it-tqegħid fis-suq tal-vaċċini ta' tnejn minn dawn il-kumpaniji: BioNTech/Pfizer (21 ta' Diċembru 2020) u Moderna (6 ta' Jannar 2021). Liema vaċċini kandidati qed jiġu rieżaminati bħalissa mill-Aġenzija Ewropea għall-Mediċini? Il-Kummissjoni tat l-awtorizzazzjoni ta' kummerċjalizzazzjoni kondizzjonali għall-vaċċini żviluppati minn BioNTech and Pfizer fil-21 ta' Diċembru, u Moderna fis-6 ta' Jannar wara valutazzjoni pożittiva mill-EMA dwar is-sikurezza u l-effikaċja tagħhom. L-EMA rċeviet applikazzjoni għall-awtorizzjoni tal-kummerċjalizzazzjoni minn AstraZeneca u l-Università ta' Oxford fit-12 ta' Jannar. L-EMA mistennija tagħti l-opinjoni tagħha sad-29 ta' Jannar. L-ebda produttur ta' vaċċin ieħor ma ressaq applikazzjoni formali għal awtorizzazzjoni tal-kummerċjalizzazzjoni lill-EMA. Sabiex taċċellera l-proċess, l-EMA bdiet rieżami kontinwu tal-vaċċin ta' Johnson and Johnson. X'jinvolvi l-proċess biex vaċċin kontra l-COVID-19 jiġi awtorizzat fl-UE? Valutazzjoni xjentifika indipendenti dwar is-sikurezza, l-effikaċja u l-kwalità mill-Aġenzija Ewropea għall-Mediċini Kwalunkwe żviluppatur tal-vaċċini li jixtieq iqiegħed vaċċin fis-suq fl-UE għandu l-ewwel jitlob awtorizzazzjoni għall-kummerċjalizzazzjoni għal dak il-vaċċin. It-talba titressaq lill-Aġenzija Ewropea għall-Mediċini (EMA), li tivvaluta s-sikurezza, l-effikaċja u l-kwalità tal-vaċċin. Jekk l-EMA tagħti rakkomandazzjoni pożittiva, il-Kummissjoni tista' tipproċedi bl-awtorizzazzjoni tal-vaċċin fis-suq tal-UE. B'rispons għat-theddid għas-saħħa pubblika bħalma hi l-pandemija attwali, l-UE għandha fis-seħħ għodda regolatorja speċifika biex tippermetti d-disponibbiltà bikrija tal-mediċini għall-użu f'sitwazzjonijiet ta' emerġenza. F'sitwazzjonijiet ta' emerġenza bħal dawn, il-proċedura tal-Awtorizzazzjoni ta' Kummerċjalizzazzjoni Kondizzjonali (CMA) hija mfassla speċifikament biex tippermetti l-awtorizzazzjonijiet ta' kummerċjalizzazzjoni malajr kemm jista' jkun, malli d-data meħtieġa ssir disponibbli. Din tagħti lill-UE qafas robust għall-approvazzjoni aċċellarata kif ukoll għas-sikurezza ta' wara l-awtorizzazzjoni flimkien ma' ċerti salvagwardji u kontrolli. Għall-valutazzjoni tagħha, l-EMA se twettaq rieżami indipendenti, fil-fond u robust tal-evidenza kollha mressqa mill-iżviluppatur tal-vaċċin. Il-proċess fih diversi kontrokontrolli u huwa bbażat fuq sistema ta' evalwazzjonijiet bejn il-pari bl-involviment ta' bosta esperti: żewġ rapporteurs responsabbli għall-valutazzjoni, peer reviewer, Kumitati u gruppi ta' ħidma speċjalizzati (eż. il-Kumitat dwar il-Valutazzjoni tar-Riskji tal-Farmakoviġilanza (PRAC) għas-sikurezza u l-Grupp ta' Ħidma dwar il-Bijoloġija għall-kwalità) u fl-aħħar nett il-Kumitat dwar il-Mediċini Umani tal-EMA (b'membri mill-Istati Membri kollha), li joħroġ ir-rakkomandazzjoni. Il-Kumitat dwar il-Mediċini Umani joħroġ biss rakkomandazzjoni pożittiva meta l-evidenza turi b'mod konvinċenti li l-benefiċċji tal-vaċċinazzjoni jkunu akbar mir-riskji mill-vaċċin. L-awtorizzazzjoni tal-kummerċjalizzazzjoni mill-Kummissjoni Ewropea Il-Kummissjoni Ewropea għandha r-responsabbiltà legali għall-awtorizzazzjoni tal-kummerċjalizzazzjoni. Wara r-rakkomandazzjoni pożittiva mill-Kumitat għall-Prodotti Mediċinali għall-Użu mill-Bniedem (CHMP) tal-EMA, il-Kummissjoni tivverifika l-integrità tal-elementi kollha li jappoġġaw l-awtorizzazzjoni tal-kummerċjalizzazzjoni. Dawn jinkludu ġustifikazzjonijiet xjentifiċi, informazzjoni dwar il-prodotti, materjal edukattiv għall-professjonisti fil-kura medika, it-tikkettar, l-obbligazzjonijiet għall-iżviluppaturi tal-vaċċini, il-kundizzjonijiet għall-użu, u obbligazzjonijiet li jista' jkun hemm għall-Istati Membri. Il-Kummissjoni hija responsabbli wkoll biex tiżgura li l-informazzjoni kollha meħtieġa tkun disponibbli għall-pazjenti u għall-professjonisti fil-kura medika madwar l-UE kollha, fil-lingwi nazzjonali tagħhom. Qabel ma tieħu d-deċiżjoni tagħha, il-Kummissjoni tikkonsulta lill-Istati Membri li huma responsabbli għall-kummerċjalizzazzjoni u l-użu tal-prodott fil-pajjiżi tagħhom (permezz tal-proċess ta' Komitoloġija – il-proċedura ta' eżami). Fil-każ li maġġoranza kwalifikata tal-Istati Membri tivvota favur l-awtorizzazzjoni, il-Kummissjoni tkun tista' tipproċedi bl-adozzjoni tad-deċiżjoni tagħha biex tawtorizza l-kummerċjalizzazzjoni tal-vaċċin. B'hekk, il-vaċċin ikun jista' jiġi kkummerċjalizzat kullimkien fl-UE. L-iżviluppaturi tal-vaċċini ma jkollhomx għalfejn jitolbu awtorizzazzjonijiet ulterjuri fl-Istati Membri differenti tal-UE. L-UE x'inhi tagħmel biex taċċellera l-proċess ta' awtorizzazzjoni għall-vaċċini kontra l-COVID-19? L-Aġenzija Ewropea għall-Mediċini (EMA) u l-Kummissjoni qegħdin jagħmlu użu sħiħ tad-dispożizzjonijiet fil-leġiżlazzjoni tal-UE għal sitwazzjonijiet ta' emerġenza biex iħaffu l-proċedura għall-approvazzjoni, filwaqt li jiżguraw li r-rekwiżiti kollha f'termini tal-effikaċja, tal-kwalità u tas-sikurezza tal-vaċċin jiġu vvalutati kompletament. Fid-dawl tal-urġenza minħabba l-pandemija tal-COVID-19, l-EMA stabiliet proċeduri rapidi ta' rieżami biex l-applikazzjonijiet jiġu vvalutati fl-iqsar żmien possibbli, filwaqt li xorta tiżgura opinjonijiet xjentifiċi robusti. Għal dan il-proċess aktar mgħaġġel jitħaddmu “l-proċeduri ta' rieżami kontinwu”, li jippermettu li f'emerġenzi tas-saħħa pubblika, l-EMA tkun tista' tivvaluta d-data dwar mediċini jew vaċċini promettenti malli din tkun disponibbli minflok ma toqgħod tistenna sakemm il-provi kollha jkunu ntemmu biex tibda xogħolha. Matul dawn il-proċeduri ta' rieżami kontinwu, l-EMA tista' tibda tevalwa d-data filwaqt li l-iżviluppi jkunu għadhom għaddejjin, u qabel ma l-iżviluppatur tal-vaċċin ma jkun ressaq talba għall-awtorizzazzjoni tal-kummerċjalizzazzjoni. Ir-rieżami kontinwu jivvaluta d-data dwar il-kwalità tal-vaċċin, kif ukoll ir-riżultati mill-istudji tal-laboratorju. L-EMA tara wkoll ir-riżultati tal-effikaċja tal-vaċċin kif ukoll id-data inizjali dwar is-sikurezza li joħorġu mill-provi kliniċi fuq skala kbira malli dawn isiru disponibbli. B'hekk il-perjodi li s-soltu jkunu meħtieġa għall-valutazzjoni jitqassru b'mod sinifikanti filwaqt li l-prinċipji tal-kwalità, tas-sikurezza u tal-effikaċja jinżammu. Fil-kuntest tar-rieżamijiet kontinwi, it-Task Force tal-EMA għall-pandemija tal-COVID-19, magħmula minn grupp ta' esperti ffurmat apposta, ġiet stabbilita biex tissorvelja l-iżvilupp, l-awtorizzazzjoni u s-sikurezza tal-vaċċini kontra l-COVID-19 u hija responsabbli biex tivvaluta fil-fond id-data xjentifika disponibbli. B'hekk, meta tintalab awtorizzazzjoni għall-kummerċjalizzazzjoni, il-valutazzjoni formali tista' ssir ferm aktar malajr peress li d-data tkun diġà ġiet skrutinizzata matul ir-rieżami kontinwu. Barra minn hekk, l-EMA tivvaluta d-data bil-għan li toħroġ Awtorizzazzjoni ta' Kummerċjalizzazzjoni Kondizzjonali (CMA). Din l-awtorizzazzjoni tiżgura li s-sikurezza, l-effikaċja u l-kwalità tal-vaċċin jintwerew u li l-benefiċċji tal-vaċċin ikunu ogħla mir-riskji. Fl-istess ħin, tippermetti lill-iżviluppaturi tal-vaċċin jippreżentaw data addizzjonali anke wara li tkun inħarġet l-awtorizzazzjoni tal-kummerċjalizzazzjoni. Dan ma jsirx fil-każ ta' awtorizzazzjoni tal-kummerċjalizzazzjoni normali, fejn id-data kollha tiġi ppreżentata qabel ma tingħata l-awtorizzazzjoni. Il-Kummissjoni Ewropea qed tiżgura wkoll li l-proċess li jwassal għall-awtorizzazzjoni tal-kummerċjalizzazzjoni ikun jista' jseħħ malajr kemm jista' jkun billi tqassar il-passi amministrattivi, bħalma hu l-perjodu għall-konsultazzjoni tal-Istati Membri u billi tippermetti li t-traduzzjoni tal-informazzjoni dwar il-prodott — fil-lingwi uffiċjali kollha — għall-bidu tkun tista' ssir elettronikament biex jiġi ffrankat il-ħin. Filwaqt li l-proċess standard għall-awtorizzazzjoni tal-prodotti mediċinali fil-medja jieħu 67 jum, li jinkludu 22 għall-konsultazzjoni tal-Istati Membri, billi tuża d-dispożizzjonijiet speċifikament previsti fil-leġiżlazzjoni tal-UE għas-sitwazzjonijiet ta' emerġenza, il-Kummissjoni se tkun tista' tipproċedi bl-awtorizzazzjoni tal-kummerċjalizzazzjoni fi żmien tlett ijiem minn meta l-EMA toħroġ rakkomandazzjoni pożittiva. X'inhuma d-differenzi ewlenin bejn l-Awtorizzazzjoni ta' Kummerċjalizzazzjoni Kondizzjonali tal-UE u l-Awtorizzazzjoni għall-Użu ta' Emerġenza maħruġa minn ċerti pajjiżi oħra? Awtorizazzjoni ta' Kummerċjalizzazzjoni Kondizzjonali (CMA) issegwi qafas ikkontrollat u robust li jipprovdi ċerti salvagwardji li mhux bilfors ikunu hemm fil-każ ta' awtorizzazzjonijiet għall-użu ta' emerġenza. Fir-realtà, awtorizzazzjoni għall-użu ta' emerġenza mhijiex awtorizzazzjoni tal-vaċċin, imma awtorizzazzjoni għall-użu temporanju ta' vaċċin mhux awtorizzat. Is-CMA tiżgura li l-kontrolli kollha tal-farmakoviġilanza u tal-manifattura, fosthom il-kontrolli ta' lottijiet individwali għall-vaċċini, kif ukoll obbligazzjonijiet oħra ta' wara l-approvazzjoni, japplikaw b'mod legalment vinkolanti u jiġu rieżaminati mill-kumitati xjentifiċi tal-EMA fuq bażi kontinwa. Jekk tkun meħtieġa, tista' tittieħed azzjoni regolatorja. B'mod speċjali: Dawn huma elementi essenzjali biex jiġi żgurat livell għoli ta' protezzjoni għaċ-ċittadini matul il-kampanja ta' vaċċinazzjoni fuq skala kbira u huma komponent ċentrali tal-Istrateġija tal-UE għall-Vaċċini. Is-27 Stati Membri kollha tal-UE involvew irwieħhom formalment fl-Istrateġija tal-UE għall-Vaċċini li pproponiet il-Kummissjoni f'Ġunju, u qablu li flimkien isegwu l-proċedura ta' awtorizzazzjoni ta' kummerċjalizzazzjoni kondizzjonali permezz tal-Aġenzija Ewropea għall-Mediċini għall-vaċċini kontra l-COVID-19. Permezz ta' din ir-rotta, is-sikurezza, l-effikaċja u l-kwalità tal-vaċċini se tiġi vvalutata fil-fond u l-fiduċja taċ-ċittadini se tiġi mħarsa. Awtorizzazzjoni għall-Użu ta' Emerġenza (EUA) tippermetti l-użu temporanju ta' mediċina f'kundizzjonijiet speċifiċi sakemm ikunu japplikaw ċirkostanzi ta' emerġenza. Il-mediċina madankollu tibqa' mingħajr liċenzja, u ma tistax titqiegħed fis-suq, għall-kuntrarju ta' awtorizzazzjoni tal-kummerċjalizzazzjoni (kondizzjonali). Filwaqt li l-Awtorizzazzjonijiet għall-Użu ta' Emerġenza huma permessi mil-leġiżlazzjoni farmaċewtika tal-UE, l-użu ta' vaċċin li għalih Stat Membru jkun ħareġ awtorizzazzjoni bħal din huwa ristrett għall-Istat Membru awtorizzanti biss, u taħt ir-responsabbiltà tiegħu. Ċerti pajjiżi terzi wkoll qed jużaw proċeduri simili biex jippermettu l-użu ta' emerġenza ta' vaċċini kontra l-COVID-19 fuq bażi temporanja qabel l-awtorizzazzjoni. X'inhi d-differenza fir-responsabbiltà bejn l-Awtorizzazzjoni ta' Kummerċjalizzazzjoni Kondizzjonali tal-UE u l-Awtorizzazzjonijiet għall-Użu ta' Emerġenza? Fil-każ ta' Awtorizzazzjoni ta' Kummerċjalizzazzjoni Kondizzjonali (CMA) tal-UE, ir-responsabbiltà taqa' fuq id-detentur tal-awtorizzazzjoni ta' kummerċjalizzazzjoni. Id-detentur tal-awtorizzazzjoni ta' kummerċjalizzazzjoni huwa responsabbli għall-prodott u għall-użu sikur tiegħu. Is-CMA hija valida għal perjodu ta' sena, tista' tiġġedded u fiha l-istess drittijiet u livell ta' responsabbiltà għad-detentur tagħha bħal fil-każ ta' awtorizzazzjoni ta' kummerċjalizzazzjoni standard. Barra minn hekk, id-detentur ta' CMA għandu obbligazzjonijiet speċifiċi bħal pereżempju li jtemm jew iwettaq studji ġodda f'perjodu ta' żmien definit biex jikkonferma li l-bilanċ bejn il-benefiċċji u r-riskju jkun għadu pożittiv. Fil-każ ta' Awtorizzazzjoni għall-Użu ta' Emerġenza biex id-distribuzzjoni ta' prodott mhux awtorizzat tiġi awtorizzata fuq bażi temporanja (Art. 5(2) tad-Direttiva 2001/83), il-leġiżlazzjoni tal-UE tesiġi li l-Istati Membri jneħħu r-responsabbiltà amministrattiva u ċivili mill-manifattur u mid-detentur tal-awtorizzazzjoni ta' kummerċjalizzazzjoni, meta dan l-użu ta' emerġenza jkun rakkomandat jew meħtieġ mill-Istat Membru. X'inhuma r-rekwiżiti differenti tad-data bejn Awtorizzazzjoni għall-Użu ta' Emerġenza u Awtorizzazzjoni ta' Kummerċjalizzazzjoni Kondizzjonali, u x'inhuma l-konsegwenzi potenzjali tagħhom? Fil-każ ta' Awtorizzazzjoni ta' Kummerċjalizzazzjoni Kondizzjonali (CMA), l-EMA tivvaluta bir-reqqa l-informazzjoni kollha meħtieġa biex tikkonferma li l-benefiċċji jkunu ogħla mir-riskji tal-mediċina. Pereżempju, minbarra d-data li turi s-sikurezza u l-effikaċja, id-data mressqa f'applikazzjoni għall-awtorizzazzjoni ta' kummerċjalizzazzjoni għal vaċċin kontra l-COVID-19 trid tinkludi informazzjoni dwar: L-Awtorizzazzjoni ta' Kummerċjalizzazzjoni Kondizzjonali tipprovdi l-assigurazzjoni meħtieġa liċ-ċittadini li l-firxa kollha ta' rekwiżiti jkunu qed jiġu applikati meta jiddaħħlu l-programmi ta' vaċċinazzjoni tal-massa, fosthom l-kontrolli indipendenti fuq lottijiet ta' vaċċini min-netwerk ta' Laboratorji Uffiċjali għall-Kontroll tal-Mediċini (OMCLs) qabel ma l-vaċċin jasal għand il-pazjent. Jekk Stat Membru jagħti Awtorizzazzjoni għall-Użu ta' Emerġenza, huwa jiddeċiedi għalih innifsu liema data tkun meħtieġa għal awtorizzazzjoni bħal din, u liema rekwiżiti jkun se jimponi għall-użu u s-superviżjoni tal-vaċċin. Għalhekk huwa possibbli li tkun meħtieġa data inqas dettaljata u li jkunu imposti obbligazzjonijiet inqas stretti milli fil-proċess ta' Awtorizzazzjoni ta' Kummerċjalizzazzjoni Kondizzjonali. Dawn, pereżempju, jkunu marbuta: Filwaqt li l-użu sħiħ tad-dispożizzjonijiet previsti speċifikament fil-leġiżlazzjoni tal-UE għal sitwazzjonijiet ta' emerġenza iħaffef il-proċedura għall-approvazzjoni, ir-robustezza tal-qafas ta' valutazzjoni għal CMA u l-firxa tad-data vvalutata mill-EMA jistgħu jirriżultaw fi proċess li jirrikjedi aktar żmien minn proċedura ta' awtorizzazzjoni għall-użu ta' emerġenza. Xi ngħidu dwar it-tikkettar? Ma jmissux ikun provdut fil-lingwi kollha? Il-fuljett ta' tagħrif għall-vaċċini kontra l-COVID-19 awtorizzati ċentralment se jiġi tradott fil-lingwi kollha u se jiġi ppubblikat f'forma elettronika mill-Kummissjoni. Dan huwa wieħed mir-rekwiżiti tal-Awtorizzazzjoni ta' Kummerċjalizzazzjoni Kondizzjonali, li hija proċedura ċentralizzata għall-awtorizzazzjoni tal-prodotti mediċinali. Barra minn hekk, biex tiffaċilita l-introduzzjoni rapida tal-vaċċini kontra l-COVID-19 fuq skala kbira, il-Kummissjoni żviluppat, flimkien mal-Istati Membri u l-Aġenzija Ewropea għall-Mediċini, flessibilitajiet oħra marbuta mat-tikkettar u mal-imballaġġ. Il-flessibilità fir-rekwiżiti tat-tikkettar u tal-imballaġġ tista' tiffaċilita l-introduzzjoni rapida tal-vaċċin billi żżid il-kapaċità tal-produzzjoni, tnaqqas l-ispejjeż tat-trasport u l-ispazju tal-ħżin, ittejjeb id-distribuzzjoni tad-dożi bejn l-Istati Membri u tillimita l-impatt li dan jista' jkollu fuq il-produzzjoni ta' vaċċini oħra ta' rutina. Pereżempju, l-imballaġġ primarju u ta' barra m'hemmx għalfejn ikun stampat b'lingwi oħra għajr l-Ingliż. Anki l-fuljett ta' tagħrif — m'għandux għalfejn jiġi inkluż fil-kaxxa tal-prodott mediċinali, iżda jista' jiġi pprovdut separatament mill-kumpanija tal-vaċċin. Barra minn hekk, ċerti Stati Membri ma jeħtiġux li l-fuljett ta' tagħrif jiġi stampat fil-lingwa/i nazzjonali tagħhom. Jekk il-fuljett jiġi stampat bl-Ingliż biss, ikun biżżejjed, iżda l-informazzjoni tal-fuljett xorta waħda jeħtieġ li tkun disponibbli fil-lingwa/i nazzjonali, pereżempju permezz ta' kodiċi QR stampat fuq il-fuljett ta' tagħrif. Il-professjonisti kollha fil-kura medika u l-pazjenti kollha b'hekk ikollhom aċċess għall-fuljett fil-lingwi tagħhom. Il-kumpaniji tal-vaċċini jeħtieġ li jistabbilixxu l-mekkaniżmi meħtieġa biex jiżguraw li kull pazjent jirċievi l-fuljett ta' tagħrif bil-lingwa tiegħu, jekk jitlob hekk, mingħajr ma jkun ta' piż għall-professjonisti fil-kura medika li jamministraw il-vaċċin. Il-farmakoviġilanza xi tkun? Fil-kuntest tal-Awtorizzazzjoni ta' Kummerċjalizzazzjoni Kondizzjonali, il-vaċċini kif se jiġu ssorveljati wara li jiġu awtorizzati? Il-monitoraġġ tas-sikurezza u tal-effikaċja tal-vaċċini wara l-awtorizzazzjoni huwa rekwiżit skont il-liġi tal-UE, u wieħed mis-sisien tal-farmakoviġilanza. Il-liġi tal-UE tirrikjedi li l-kumpaniji tal-vaċċini (jiġifieri d-detenturi tal-awtorizzazzjoni tal-kummerċjalizzazzjoni), l-awtoritajiet nazzjonali kompetenti u l-EMA jsegwu għadd ta' proċessi ta' monitoraġġ (farmakoviġilanza) wara li l-prodott ikun ġie awtorizzat. Barra minn hekk, iċ-Ċentru Ewropew għall-Prevenzjoni u l-Kontroll tal-Mard (ECDC) u l-Aġenzija Ewropea għall-Mediċini (EMA), f'kollaborazzjoni mill-qrib mal-Kummissjoni, mal-Istati Membri, mas-sħab Ewropej u dawk internazzjonali qed jistabbilixxu attivitajiet intensivi għall-effikaċja, għall-kopertura, għas-sikurezza u għall-monitoraġġ tal-impatti tal-vaċċini, fosthom studji speċifiċi għall-vaċċini kontra l-COVID-19. Dawn l-istudji addizzjonali u indipendenti ta' monitoraġġ qed jiġu proposti biex tinġabar u tiġi analizzata data dwar l-effettività u s-sikurezza tal-vaċċini mill-awtoritajiet pubbliċi fl-Istati Membri kollha. Dawn l-istudji se jgħinu biex jiġu kkaratterizzati s-sikurezza u l-effikaċja tal-vaċċin matul iċ-ċiklu tal-ħajja tiegħu. Din id-data addizzjonali tista' tintuża wkoll biex tikkomplementa l-azzjonijiet regolatorji kif meħtieġ, eż. tibdil fil-kundizzjonijiet tal-użu, twissijiet u bidliet relatati fl-informazzjoni dwar il-prodott għall-professjonisti fil-kura medika u l-pazjenti. Fil-proċess tas-CMA, il-kumpaniji tal-vaċċini huma responsabbli, b'mod partikolari: L-Istati Membri huma responsabbli biex: L-EMA hija responsabbli: It-trasparenza u l-komunikazzjoni dwar dan il-proċess se jkunu essenzjali biex tinżamm u tiġi appoġġata l-kunfidenza pubblika fil-vaċċini u fil-vaċċinazzjoni. *Aġġornat fis-27 ta' Jannar 2021, fil-11.11.